Κανονισμός (ΕΚ) αριθ. 2495/2001 της Επιτροπής

της 19ης Δεκεμβρίου 2001

για την τροποποίηση του κανονισμού (ΕΚ) αριθ. 2406/96 του Συμβουλίου περί καθορισμού κοινών προδιαγραφών εμπορίας ορισμένων αλιευτικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, περί κοινής οργανώσεως αγοράς στον τομέα των προϊόντων αλιείας και υδατοκαλλιέργειας(1), και ιδίως το άρθρο 2 παράγραφος 3,

Εκτιμώντας τα ακόλουθα:

(1) Με τον κανονισμό (ΕΚ) αριθ. 2406/96 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 2578/2000(3), θεσπίστηκε κυρίως η νέα κλίμακα κατάταξης για τη ρέγγα του είδους Clupea harengus. Όσον αφορά τη ρέγγα της Βαλτικής η κλίμακα αυτής της κατάταξης ορίζει μία και μόνη ιδιαίτερη κατηγορία μεγέθους για τα προϊόντα που αλιεύεται και εκφορτώνεται βορείως του γεωγραφικού πλάτους 59 ° 30' καθώς επίσης και μία και μόνη ιδιαίτερη κατηγορία μεγέθους για τα προϊόντα που αλιεύονται και εκφορτώνονται νοτίως του γεωγραφικού πλάτους 59 ° 30'.

(2) Η ιδιαίτερη κατηγορία μεγέθους για τη ρέγγα της Βαλτικής η οποία αλιεύεται και εκφορτώνεται βορείως του γεωγραφικού πλάτους 59 ° 30' δεν καλύπτει πλέον τις πραγματικές ανάγκες της αγοράς στην εν λόγω ζώνη, οπότε υπάρχει ανάγκη ορισμού περισσότερων κατηγοριών μεγέθους.

(3) Όντως, στη διάρκεια της τελευταίας δεκαπενταετίας, σημειώθηκε αισθητή μείωση του μέσου βάρους και του μέσου μήκους της ρέγγας στην κύρια λεκάνη της Βαλτικής Θάλασσας. Αποτέλεσμα αυτού ήταν ότι η ρέγγα σκανδιναβικού τύπου (μικρού μεγέθους αλλά αρκετά ώριμης ηλικίας) συνιστά την πλειονότητα του αλιευτικού αποθέματος και των αλιευμάτων στην κύρια λεκάνη. Η IBSFC (διεθνής επιτροπή για τη διατήρηση των αλιευτικών πεδίων της Βαλτικής) δεν έχει ορίσει ελάχιστο μέγεθος για τη ρέγγα της Βαλτικής.

(4) Είναι επομένως ανάγκη να προβλεφθεί η εμπορία των ανωτέρω ψαριών, καθορίζοντας μεγαλύτερο αριθμό κατηγοριών.

(5) Κατά συνέπεια, θα πρέπει να αναθεωρηθούν τα σήμερα ισχύοντα μεγέθη στη βόρεια ζώνη της Βαλτικής Θάλασσας. Η αναθεώρηση αυτή συνιστά τροποποίηση των κοινών προδιαγραφών εμπορίας οι οποίες αναφέρονται στο άρθρο 2 παράγραφος 3 του κανονισμού (ΕΚ) αριθ. 140/2000.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιευτικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα ΙΙ του κανονισμού (ΕΚ) αριθ. 2406/96, η κατηγορία μεγέθους που ισχύει για τη ρέγγα (Clupea harengus) της Βαλτικής, η οποία αλιεύεται και εκφορτώνεται βορείως του γεωγραφικού πλάτους 59 ° 30' τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 17 της 21.1.2000, σ. 22.

(2) ΕΕ L 334 της 23.12.1996, σ. 1.

(3) ΕΕ L 298 της 25.11.2000, σ. 1.

ΠΑΡΑΡΤΗΜΑ

>ΘΕΣΗ ΠΙΝΑΚΑ>